Fil-ħajja hemm varjetà kbira. Drabi ssib spjegazzjoni għaliha, oħrajn le. Bħal ikun hemm min ma jistax jifhem kif ħanut żgħir issibu mimli bin-nies u ma jistax ilaħħaq magħhom, u ieħor ikbar u mill-isbaħ imma nieqes mill-klijentela. Il-kummerċ tagħna jagħti importanza u valur finanzjarju lil dak li nsejħu "l-avvjament". Għax hemm differenza meta ser tqiegħed fis-suq ħanut imqabbad sew minn wieħed li għad irid jitqabbad. Hemm varjetà ta' raġunijiet għala dan ikun. Ħafna però jiddependi fuq min ikun qiegħed imexxi n-negozju. Jekk ikunx ġenwin man-nies fil-prodott jew ikunx moħħu biss biex jara x'ser jakkwista. In-nies veru jbatu bil-grazzja, biss din nafu li ma tiġix mix-xejn. Dak li nsejħu "l-avvjament", l-Ingliżi jsejħulu "goodwill". Pajjiżna mhuwiex ħanut żgħir tan-negozju; biss ilkoll nafu li huwa wkoll għandu l-avvjament prezzjuż tiegħu li jrid jipproteġi. Għax l-avvajment, għalkemm jeżisti, għandu valur u jagħmel differenza. Mhuwiex bħall-muniti tal-flus miġbura fil-bank. Anzi, kif jafu diversi fil-kummerċ, jista' jkollok il-flus, biss ma jfissirx li ser taqla' minnhom. Tista' tkun kapitalist, biss mhux neċessarjament intraprenditur. Tista' tbigħ li ssib mingħajr ma kapaċi ġġib il-ġdid. Assigurat il-ġustizzja soċjali Tul dan ix-xahar, il-Partit Nazzjonalista beda qabel jirranka għall-festi tal-Indipendenza. L-attivitajiet diġà bdew isiru. Nhar it-Tnejn sibtni fil-Każin ta' Santa Luċija u kien hemm ġabra qawwija ta' segwaċi li qed iwieġbu għas-sejħa leġittima tagħna. Sejħa li qegħda tiġi xprunata mill-ħsieb li nirnexxu lkoll flimkien. Il-messaġġ huwa wieħed nazzjonali. Il-pajjiż f'daqqa jrid jimxi 'l quddiem. Kull ċittadin tiegħu għandu l-istess drittijiet, ugwali, jgħix u jaħdem, il-libertà u l-ġustizzja. L-indipendenza hija valur għalina, proprju għax għamlitna poplu Sovran u assigurat ġustizzja soċjali ikbar bejnietna. Fuq dan, fit-tnejn u ħamsin sena li għaddew, bnejna pajjiż li sa ftit snin ilu l-Partit Nazzjonalista ħallih b'avvjament qawwi. Reputazzjoni taħtna Ir-reputazzjoni tagħna ma marritx lura taħt l-aħħar leġislatura. Ġibna rispett li għalkemm żgħar fil-qies u fil-kwantità ta' poplu m'aħniex neqsin mill-kwalità. Ta' kif bqajna nħaddmu l-valuri nsara llum. Dak kollu li għaddejna minnu, anzi tul dik il-leġislatura, ġibulna ħafna iktar kredtu ma' dawk li jħarsu fuq kollox lejn l-avvjament nazzjonali tagħna. Dan ma ġiex mix-xejn. Anzi, proprju minħabba numru ta' punti, fosthom: l-ewwel, li fil-kriżi finanzjarja li bdiet fl-2009 bil-kwistjoni tal-Lehman Brothers, aħna bqajna għaddejjin u ma dħalniex għall-intoppi tal-oħrajn. It-tieni, li kellna l-kuraġġ naffrontaw il-kumplikazzjonijiet tal-gwerra ċivili Libjana, meta salvajna diversi ċittadini tad-dinjaminn dak il-pajjiż u ħadna ħsieb naħdmu favur id-demokrazija u l-libertà għall-poplu Libjan. It-tielet, il-mod uman u kemm jista' jkun dinjituż li bih affrontajna l-isfidi tal-immigrazzjoni irregolari. Għalkemm hemm min fuq il-parti ta' fuq tal-Unjoni Ewropea li jħares lejn dawk ta' isfel b'ċertu domandi u forsi wkoll, sfortunatament, aħna ma batejniex minnha. nafu, ħanut jibqa' li huwa meta jkollu l-istess idejn. Meta dawn jinbidlu l-affarijiet ma jibqgħux kif kienu. Anki jekk tkun ħallejt avvjament tajjeb, jekk min jidħol ma joqgħodx attent għar-reputazzjoni, ma jibqax bl-istess stima u kunsiderazzjoni. Tul din il-leġislatura qbadna mill-ewwel fuq sieq ħażina f'dan. Il-proġett materjalizzat li tbigħ iċ-ċittadinanza Maltija għamel, u għadu llum fix-xenarju tal-Brexit isarrfilna fi ħsara kbira. Tmur fejn tmur fl-Unjoni Ewropea, pajjiżna issa ġie assoċjat mal-bejgħ ta' oġġett ta' valur li m'għandux jidħol fil-kummerċ. Tlifna biha fir-reputazzjoni u ma nafx proprju x'qed nirbħu. Lezzjonijiet tal-ħajja Dan żdidilna iktar u iktar bil-kwistjoni Panama. Din il-problema qegħdin naraw lill-Gvern jaħrab minnha. Jaġixxi bħallikieku ma teżistix. Mentri, kif il-bnedmin ta' rashom fuq għonqhom jafu, din mhix tiġi aċċettata fl-Unjoni Ewropea u fid-dinja demokratika. Id-dell ikrah tagħha li daħħalna fil-lista u l-kategorija ta' dawk li ma jiddejqux iqumu u jorqdu mal-korruzzjoni naqqset biċċa sew oħra mill-avvjament tagħna. Għax il-bnedmin jagħmlu differenza bejn dawk li jilbsu ħwejjeġ li mhumiex fini imma nodfa, u dawk li jkollhom ilbies fin imma maħmuġ. Dawn lezzjonijiet li kull min huwa fil-ħajja, kull min ilu wkoll fil-politika jaf li ma jistax jaħrab minnhom. Jew jaffrontahom u jżomm ir-reputazzjoni, inkella jkompli jitlef. Tul il-ġimgħa rajna l-effett ta' dan, b'ex ministru jiġi mistoqsi domandi li messew dawn is-suġġetti li kienu imbarazzanti. Mhux biss għalih li kellu l-isfortuna u d-dwejjaq li jrid iwieġeb għalihom, imma iktar u iktar għalina bħala poplu li bdejna issa nisimgħu dak li x-xandir nazzjonali jipprova kull darba jnaqqas l-effett ikrah tiegħu. Il-klijentela kulħadd jaf kemm trid tistinka biex tibniha u faċli li titlifha. Sa issa, tul is-snin li għaddew, stinkajna lkoll flimkien biex il-pajjiż, u aħna miegħu, nirnexxu. Biss, irridu nibdew nifhmu li dak li bnejna qiegħed jinħatt quddiemna. L-effett mhuwiex wieħed żgħir, għalkemm huwa wkoll importanti ta' vot 'l hemm jew 'l hawn, imma ta' dak li aħna bħala poplu. Ir-realtà hija iktar minn qatt qabel li min qiegħed imexxi, għal xi raġuni jew oħra, mhuwiex jirrealizza li sejrin lura. Mhuwiex jinduna li fiċ-ċrieki Ewropej hemm min qiegħed iħossu skomdu ħafna b'dak li qiegħed isir minn dan il-Gvern. L-iskema tal-bejgħ taċ-ċittadinanza kienet u għadha żbaljata. Li nkomplu ninjoraw lil kulħadd u ngħaddsu qisu ma huwa xejn mhux qiegħed isarraf ta' ġid. Bħalma anqas il-mod ta' kif qed naffrontaw il-kwistjoni Panama. Qiegħed jintbagħat messaġġ ta' arroganza li jew hija mwielda mill-maġġoranza esaġeratament qawwija tal-partit fil-poter jew għal raġunijiet oħra li qed tkompli tnaqqas mill-avvjament tagħna. Il-ħsara li kellha ssir saret, u minn dak li qed naraw, ser tkompli. Dan għax l-arroganza sarrfet f'iktar ras iebsa li ser tnawwar l-avvjament tagħna lkoll. Naħdmu għalhekk fi ħdan il-Partit Nazzjonalista biex dan inġibuh lura billi nirnexxu lkoll flimkien.
L-avvjament Qed Jintilef.